ДУА «Сярэдняя школа №1 г.Сянно имя З.И. Азгура»

Інтэлектуальная гульня па беларускай мове

для вучняў IV класа

Дзегалевіч Т.Б,

настаўнік пачатковых класаў

**Задачы:** замацаваць веды па беларускай мове; развіваць творчае мысленне, пазнавальную цікавасць; узбагачаць слоўнікавы запас; садзейнічаць выхаванню павагі да Беларусі і беларускай мовы.  
**Абсталяванне:** мультымедыйная прэзентацыя, канверты з заданнямі, аркушы паперы, граматы, прызы. НА ДЫСКУ: мультымедыйная прэзентацыя, крыжаванка, карткі з заданнямі.  
**Падрыхтоўчая работа:** кожны клас у паралелі фарміруе каманду, прыдумвае назву, выбірае капітана; актавая зала ўпрыгожваецца адпаведна тэматыцы мерапрыемства.

Ход мерапрыемства

I. Арганізацыйны момант.

**1-шы вядучы.** Добры дзень, дарагія сябры! Сёння мы сабраліся, каб паказаць свае веды па роднай мове і даказаць, што ўсе мы — сапраўдныя знаўцы мовы (слайд 1)!  
**2-гі вядучы.** Мова ўзнікла даўным-даўно. Менавіта мова вылучыла чалавека з жывёльнага свету. Сучасныя народы між сабой найперш адрозніваюцца сваёй мовай.  
Чытаецца эпіграф (слайд 2):

Мова, пявучая мова!  
Ты — уладарка нявызнаных скарбаў.  
Столькі значэнняў, гучанняў і фарбаў  
Мае ў сабе тваё кожнае слова.

А. Зарыцкі.

**1-шы вядучы.** Калі мы забудзем сваю мову, не будзем на ёй размаўляць, перастане існаваць і наш народ — беларусы. I з карты свету знікне наша Беларусь.  
Падрыхтаваныя вучні чытаюць верш М. Пазнякова “Беларусь".  
**2-гі вядучы.** У зале сабраліся мовазнаўцы, якія ведаюць усе сакрэты мовы. Вітаем каманды (слайд 3)!  
Каманды пад апладысменты балельшчыкаў паднімаюцца на сцэну, затым па чарзе хорам агучваюць сваю назву. Вядучы знаёміць з правіламі гульні *(слайды 4—5)*. Паўтараюцца правілы работы ў камандзе *(слайд 6)*.  
Вядучы прадстаўляе журы.

II. Конкурсная праграма.

***Крыжаванка “Знаўцы правіл”****(слайды 7—16)*  
Вядучы задае пытанні камандам па чарзе. Кожны правільны адказ — 1 бал.

1. У гэтых сказах выказваецца заклік да дзеяння, пажаданне, просьба, парада ці загад.  
2. Яны складаюць алфавіт.  
3. Гэтыя гукі ўтвараюцца з дапамогай голасу і шуму або толькі шуму.  
4. Гэтыя сказы вымаўляюцца з асаблівым пачуццём.  
5. У гэтых сказах заключаецца пытанне.  
6. Зычныя гукі, якія ўтвараюцца з дапамогай шуму і голасу.  
7. Выказванне на пэўную тэму — гэта...  
8. 3 дапамогай гэтых сказаў людзі паведамляюць пра падзеі, выказваюць свае думкі і пачуцці.

Каманды хорам чытаюць ключавое слова — прыказка.



***Прыказкі і прымаўкі****(слайд 17)*  
Утварыце са слоў прыказкі ці прымаўкі. Запішыце іх. (Кожны прыклад — 1 бал.)

1) мазалёў, пад’ясі, паносіш, хлеба *(Мазалёў паносіш — хлеба пад’ясі.)*  
2) раскусіш, не, зерня, не, з’ясі, арэх*(Арэх не раскусіш — зерня не з’ясі.)*  
3) зрабіць, не, адкладвай, што, сёння, на, заўтра, паспееш, тое *(Не адкладвай на заўтра тое, што паспееш зрабіць сёння.*)


***Загадкавы цыферблат****(слайд 18)*  
**1-шы вядучы.** Замест лічбаў на цыферблаце — літары, а лічбы змешчаны ўнізе. Паспрабуйце разабрацца ў лічбах і расшыфраваць імёны двух народных паэтаў Беларусі.



1) 8.1.10.4       10.2.7.4.6.4  
*(Янка Купала.)*  
2) 8.10.2.5       10.11.6.4.12  
*(Якуб Колас.)*  
Праверка праводзіцца па слайдзе 19.  
  
***Загадкавы свет фразеалогіі****(слайд 20)*  
Кожная каманда атрымлівае канверт са сваім фразеалагізмам. Задача — растлумачыць яго. Вядучы пытаецца, ці ўсе словы ў фразеалагізмах зразумелыя, і прапануе дадатковую інфармацыю (слайды 21—23).  
  
**Бібікі біць**  
Слова бібікі калісьці ўжывалася ў значэнні “гузікі". Гэта дае падставу меркаваць, што першапачаткова выраз бібікі біць меў значэнне “гуляць з гузікамі”. Пазней гэты выраз пачаў ужывацца ў значэнні “гультаяваць, займацца пустой, бескарыснай справай”.  
  
**Ні кала ні двара**  
Слова кол некалі мела значэнне “ўчастак ворнай зямлі, надзел каля хаты”. Першапачатковы сэнс выразу быў паказчыкам беднасці чалавека — ні зямлі, ні гаспадаркі.  
  
**На злодзеі і шапка гарыць!**  
У далёкія часы ў невялікім мястэчку здарылася пакража. Абкрадзеныя звярнуліся да мудраца. Той павёў іх на кірмаш і крыкнуў: “Гэй! Паглядзіце! На злодзеі шапка гарыць!” Злодзей мімаволі схапіўся за шапку і гэтым выдаў сябе.

“Як ты сэрцу майму міла, дарагая Беларусь!"

Кожная каманда рашае два рэбусы. За кожны — 1 бал.



Пакуль каманды працуюць, дэманструюцца слайды 24—27.



Гульня з балельшчыкамі

***"Метаграмы"***

* 3 **м** расту я на градзе.  
  3 **р** я поўзаю ў вадзе.  
  *(Мак — рак.)*
* У лесе з **б** мяне шукаеш  
  I з прыемнасцю зразаеш.  
  Калі **б** на **п** заменіш —  
  Сцеражыся: захварэеш!  
  *(Грыб — грып.)*
* 3 **п** — я пад тваёй пятою  
  Паскараю табе шлях.  
  3 **м** — зазвычай у героя  
  Горда ззяю на грудзях.  
  *(Педаль — медаль.)*
* 3 **е** дружу з будаўнікамі.  
  3 **а** куплялі ў хлебнай краме.  
  *(Бетон — батон.)*

***“Моўная скарбонка”****(слайды 28—29)*  
Кожнай камандзе вядучы прапануе адзін прыклад. Праверка праводзіцца па слайдзе 30.

* Машына для размолвання зярнят. *(Млын.)*
* Свята, калі дарослыя пякуць бліны, а дзеці катаюцца на санках, арэлях. *(Масленіца.)*
* Вусная народная творчасць. *(Фальклор.)*

***“Перакладчыкі”****(слайд 31)*  
Кожная каманда працуе над перакладам слоў. За кожнае правільна перакладзенае слова — 1 бал.

* Погода —
* Зеркало —
* Сосулька —
* Ковер —

***“Назаві адным словам”***  
Трэба даць агульную назву прапанаваным словам, якія вядучыя зачытваюць камандам па чарзе. За кожнае правільна падабранае паняцце — 1 бал.

* Пчала, жук, чмель. *(Насякомыя.)*
* Званочак, рамонак, васілёк. *(Кветкі.)*
* Верабей, ластаўка, сарока. *(Птушкі.)*
* Сукенка, спадніца, футра. *(Адзенне.)*
* Заяц, воўк, мядзведзь. *(Звяры.)*
* Чаравікі, боты, туфлі. *(Абутак.)*
* Сакавік, студзень, кастрычнік. *(Назвы месяцаў.)*
* Панядзелак, аўторак, серада. *(Дні тыдня.)*
* Лета, восень, зіма. *(Поры года.)*
* Ліпа, дуб, клён. *(Дрэвы.)*
* Агурок, фасоля, морква. *(Агародніна.)*
* Яблык, груша, сліва. *(Садавіна.)*
* Стол, шафа, ложак. *(Мэбля.)*

***Загадкі***  
За кожную правільную адгадку — 1 бал.

* Што можна бачыць з заплюшчанымі вачыма? *(Сон.)*
* Што плавае без вады? *(Воблака.)*
* Што ідзе без ног? *(Час, снег, дождж.)*
* Хто стукае, грукае, а нідзе яго не відаць? *(Гром.)*
* Якое імя расце ў жыце? *(Васілёк.)*

***“Выправі памылку”***  
За кожны правільны адказ — 1 бал.

* “Малако дае карова”, —  
  Напісаў на кошцы Вова. *(Дошцы.)*
* Закрычаў Рыгорка:  
  “3 неба ўпала горка!” *(Зорка.)*
* Назбіралася народу.  
  Дзіва, поўны вулей лёду. *(Мёду.)*
* Весела звініць збанок,  
  Кліча: “Дзеці, на ўрок”. *(Званок.)*
* Не праедзем, дружа:  
  На дарозе ружа. *(Лужа.)*
* Кажа Славік Светцы:  
  “Цесна тыгру ў кветцы”. *(Клетцы.)*

***Сінквейн****(слайды 32—33)*  
Кожная каманда складае сінквейн пра мову.

1. Мова.
2. Якая?\_\_\_\_\_, \_\_\_\_\_.
3. Што робіць?\_\_\_\_, \_\_\_\_, \_\_\_\_.
4. Фраза \_\_\_\_\_.
5. Што? \_\_\_\_\_

III. Падвядзенне вынікаў.

Журы падводзіць вынікі конкурсаў. Пераможцы ўзнагароджваюцца граматамі і прызамі.

IV. Рэфлексія.

Кожны ўдзельнік працягвае сказ:  
• Я даведаўся...  
• Я змагу...  
• Мне спатрэбіцца... *(слайд 34)*  
  
Потым ацэньвае свае дасягненні:  
• У мяне атрымалася...  
• Мне было цяжка...  
• Мне спадабалася...  
• Я хачу пахваліць... за... *(слайд 35)*  
  
Вядучыя дзякуюць усім за удзел *(слайды 36-37)*.